DA XM Den Europæiske Unions Tidende C 171/27

Meddelelse til brugere i Den Europæiske Union og i Bulgarien og Rumænien (1) af kontrollerede stoffer, der er tilladt til væsentlige anvendelsesformål i Fællesskabet, i 2007 i henhold til Europa-Parlamentets og Rådets forordning (EF) nr. 2037/2000 om »stoffer, der nedbryder ozonlaget« (2)

(2006/C 171/05)

Denne meddelelse vedrører følgende stoffer:

Gruppe I: CFC 11, 12, 113, 114 og 115 Gruppe II: andre fuldt halogenerede CFC Gruppe III: halon 1211, 1301 eller 2402 Gruppe IV: tetrachlormethan Gruppe V: 1,1,1-trichlorethan Gruppe VI: methylbromid Gruppe VII: hydrobromfluorcarboner (HBFC) Gruppe IX: bromchlormethan

Denne meddelelse er rettet til brugere, som har til hensigt at:

1. anvende ovennævnte stoffer inden for Fællesskabet til fremstilling af dosisinhalatorer

2. anskaffe ovennævnte stoffer til laboratorie- og analyseformål direkte fra en producent eller ved indførsel i Fællesskabet, men ikke fra en distributør af stofferne i Fællesskabet.

Kontrollerede stoffer til væsentlige anvendelsesformål kan fås fra produktion inden for Fællesskabet og om nødvendigt ved indførsel i Fællesskabet udefra.

I afgørelse IV/25 fra parterne i Montreal-protokollen om stoffer, der nedbryder ozonlaget, er der fastlagt kriterier og en procedure til bestemmelse af »væsentlige anvendelsesformål«, hvortil der fortsat kan tillades produktion og forbrug efter nedtrapning.

I overensstemmelse med afgørelse IV/25 fra parterne i Montreal-protokollen kræves det i artikel 3, stk. 1, i forordning (EF) nr. 2037/2000, som ændret ved forordning (EF) nr. 2038/2000, at der fastsættes mængder af ovennævnte kontrollerede stoffer, som kan tillades til væsentlige anvendelsesformål i Fællesskabet i 2007.

Parterne i Montreal-protokollen træffer i november 2006 muligvis afgørelse om en øvre grænse for den produktion og det forbrug, der er nødvendigt for at dække behovet for CFC i 2007 til væsentlige anvendelsesformål til dosisinhalatorer til behandling af astma og kroniske lungesygdomme som anført i bilag I, forudsat at betingelserne i punkt 2 i afgørelse VII/28 fra parternes møde overholdes.

I overensstemmelse med afgørelse X/19 fra parterne i Montreal-protokollen bør renhedsgraden af kontrollerede stoffer til laboratorieformål være på mindst 99,0 % for 1,1,1-trichlorethan og 99,5 % for CFC'er og tetrachlormethan. Disse yderst rene stoffer og blandinger, der indeholder kontrollerede stoffer, må kun leveres i genlukbeholdere eller højtrykscylindre, der indeholder mindre end tre liter, eller i glasampuller på 10 ml eller derunder, der er tydeligt mærket som stoffer, der nedbryder ozonlaget, udelukkende til laboratoriebrug og til analyseformål, og det skal klart fremgå, at brugte stoffer eller overskudsstoffer skal indsamles og genvindes, hvis praktisk muligt. Materialet skal tilintetgøres efter procedurerne i forordningens artikel 16, stk. 1, hvis genvinding ikke er praktisk muligt.

Montreal-protokolparternes afgørelse XV/8 hjemler den produktion og det forbrug, der kræves til at opfylde de væsentlige behov for kontrollerede stoffer, der er opført i Montreal-protokollens bilag A, B og C (stoffer i gruppe II og III), til laboratorie- og analyseformål som anført i bilag IV til referatet af parternes syvende møde, forudsat at betingelserne i bilag II til referatet af parternes sjette møde er opfyldt.

Montreal-protokolparternes afgørelse XVII/10, der blev vedtaget i december 2005, hjemler den produktion og det forbrug, der kræves til at opfylde de væsentlige behov for methylbromid, det kontrollerede stof, der er opført i Montreal-protokollens bilag E (gruppe I-stoffer), til laboratorie- og analyseformål som anført i bilag IV til referatet af parternes syvende møde, forudsat at betingelserne i bilag II til referatet af parternes sjette møde er opfyldt. Anvendelser anført i punkt 6, litra a) og c), i afgørelse VII/11 og afgørelse XI/15 er udelukket fra de godkendte anvendelser anført i punkt 2 i afgørelse XVII/10.

Der er flere oplysninger, herunder den engelske ordlyd af de afgørelser, der er nævnt ovenfor (afgørelse IV/25, XI/15, XV/8, XVI/16 og XVII/10), på: http://ec.europa.eu/environment/ozone/pdf/2006_lab.pdf

Den procedure for tildeling af kvoter af kontrollerede stoffer til ovennævnte væsentlige anvendelser, der er fastsat ved forordning (EF) nr. 2037/2000 og forordning (EF) nr. 2038/2000, er som følger:

1. En virksomhed, der ikke har fået tildelt en kvote for 2006, og som vil ansøge Kommissionen om en kvote for stoffer til væsentlige anvendelsesformål for perioden fra den 1. januar 2007 til den 31. december 2007, skal henvende sig til Kommissionen, senest den 1. september 2006: Ozone Layer Protection Europa-Kommissionen Generaldirektoratet for Miljø Kontor ENV.C.4 — Industriemissioner og beskyttelse af ozonlaget BU-5 2/200 Rue de la Loi 200 B-1049 Bruxelles Fax (32-2) 292 06 92 Email: env-ods@ec.europa.eu

2. For de stoffer, der er anført i begyndelsen af denne meddelelse, kan alle brugervirksomheder indgive ansøgning. For CFC'er til brug i dosisinhalatorer skal ansøgeren indlevere de krævede oplysninger på et regneark, der findes på ODS-webstedet http://ec.europa.eu/environment/ozone/ods.htm. Til laboratorieformål skal ansøgeren indlevere de krævede oplysninger på det skema, der findes på webstedet. Der skal også indsendes en kopi af ansøgningen til medlemsstatens kompetente myndighed (jf. bilag I).

3. Kun ansøgninger, der modtages senest den 1. september 2006, vil blive behandlet af Kommissionen efter proceduren i artikel 18 i forordning (EF) nr. 2037/2000.

4. Kommissionen vil tildele kvoter til de pågældende brugere og meddele dem, hvilken brug de har tilladelse til, samt hvilke stoffer de har tilladelse til at bruge og i hvilke mængder.

5. Efter at ovennævnte procedure er gennemført, vil Kommissionen på grundlag af en beslutning meddele ansøgerne, hvilke mængder kontrollerede stoffer det er tilladt at producere og indføre i Fællesskabet i 2007.

6. Brugere, der har fået tildelt en kvote for anvendelse af et kontrolleret stof i 2006 til et væsentligt anvendelsesformål, kan anmode en producent i Fællesskabet om at levere den godkendte mængde via ODS-webstedet eller om nødvendigt ansøge Kommissionen om tilladelse til at indføre denne mængde. Producenten skal af den kompetente myndighed i den medlemsstat, hvor den pågældende produktion finder sted, have tilladelse til at producere den godkendte mængde af det kontrollerede stof. Den kompetente myndighed i medlemsstaten underretter forinden Kommissionen om tilladelser af denne art.

(1) Forudsat EU træffer den endelige beslutning, der er nødvendig for at bekræfte den 1.1.2007 som dato for deres tiltrædelse til EU.

(2) EFT L 244 af 29.9.2000, s. 1, senest ændret ved Kommissionens forordning (EF) nr. 29/2006 (EUT L 6 af 11.1.2006, s. 27-28).